Som afhøringen af Serritslevfaderen skrider frem i løbet af torsdagen kommer han med flere og flere anklager og beskyldninger imod sin kone.

Ifølge faderen var han decideret bange for sin 37-årige kone. Han har i retten forklaret, at hun slog ham og at hun havde kastet et askebæger efter ham. Samtidig forklarede han, at konen havde truet med at slå hans 21-årige datter ihjel. Under afhøringen blev han stillet til regnskab for en tidligere forklaring, som han havde givet til politiet. Her havde han sagt, at konen aldrig ville slå sine børn. Den forklaring havde ændret sig torsdag i retten. - Jeg var helt rundt på gulvet. Jeg var ikke mig selv, da jeg blev afhørt, sagde han i retten i Hjørring torsdag. I sin forklaring beskriver manden, hvordan han måske udadtil så ud til at have magten, men at det reelt var konen, der bestemte alt.